N4-transitorowers buit kontant, vlugDie vermeende transitorooftog het Woensdagoggend plaasgevind. (Foto: Verskaf) Die persone wat verantwoordelik is vir die chaos wat Woensdagoggend op die N4 in Pretoria afgespeel het, word steeds deur die polisie soek. ŉ Deel van dié snelweg is noodgedwonge gesluit nadat daar ŉ transitorooftog naby Simon Vermootenweg en Rossouwstraat plaasgevind het. Lt.kol. Robert Netshiunda, nasionale polisiewoordvoerder, sê dit het intussen aan die lig gekom dat die betrokke transitovoertuig deur ŉ veiligheidsmaatskappy begelei is toe verdagtes in verskeie motors hulle op die N4 voorgekeer het. Die begeleidingsvoertuig en die geldwa het met die verdagtes se motor gebots en ŉ groot ongeluk veroorsaak wat daartoe gelei het dat van die motors omgeslaan en aan die brand geraak het. “Die verdagtes het toe na bewering die veiligheidswagte se drie vuurwapens by hulle afgeneem voordat hulle met ŉ ongenoemde hoeveelheid geld op die vlug geslaan het,” sê hy. Netshiunda het aan Maroela Media bevestig dat net vier mense beseer is en niemand enige noodlottige beserings opgedoen het nie. Niemand is al in verband met die rooftog in hegtenis geneem nie. “Die polisie doen ŉ beroep op enigiemand wat moontlik inligting het oor waar die verdagtes hulle bevind, om die naaste polisiestasie te kontak.” ‘Vlug’ as jy ŉ transitorooftog sien Wahl Bartmann, uitvoerende hoof van die veiligheidsmaatskappy Fidelity, sê diegene wat hulle ooit in ŉ posisie bevind waar hulle ŉ transitorooftog sien afspeel, moet so vinnig as moontlik so ver as moontlik van die toneel kom. “Moenie eens probeer uit jou voertuig klim nie, want jy kan moontlik in die spervuur beland. Probeer, indien moontlik, uit die situasie kom,” sê hy. “Maak ook seker dat jy nooit jou motor afsit as jy so ŉ rooftog aanskou nie, want jy sal enige oomblik moet vlug.” Volgens Bartmann is dit belangrik om altyd jou eie persoonlike veiligheid in gedagte te hou en dus nie verdagtes te nader en oog- of fisieke kontak met hulle te maak nie. “Misdadigers kan dalk irrasioneel optree as hulle jou sien.” Hoewel beeldmateriaal van die jongste transitorooftog oral op sosiale media die ronde gedoen het, meen Bartmann dat dit eintlik beter is om hierdie materiaal aan die polisie te oorhandig. “Beeldmateriaal kan die polisie help om die misdadigers aan te keer. Om dit op sosiale media te plaas kan in werklikheid die saak in gevaar stel,” sê hy. “Onthou, hierdie sindikate is hoogs opgelei en gevaarlik, dus moet jy net altyd onthou om versigtig te wees.”